[Olje- og energidepartementet](https://www.regjeringen.no/no/dep/oed/id750/)

 30. september 2023

# Sak: «Høring – Forslag av regulering av innsyn i havvindsøknader»

Olje- og energidepartementet (OED) publiserte 25. september i år «Forslag av regulering av innsyn i havvindsøknader» i regjeringens høringsportal. Her kan man blant annet lese følgende:

«Vår ref.: 23/1753

Etter forslaget skal det kunne gjøres unntak fra innsyn i søknader og protokoller i saker om prekvalifisering og tildeling av prosjektområder for vindkraft til havs. Departementet ber om tilbakemelding på forslaget til endringer i forskriftene.»

«Olje- og energidepartementet legger, i samråd med Justis- og beredskapsdepartementet, med dette frem et forslag om endringer i offentlegforskrifta § 9 og forslag til en ny bestemmelse i havenergilovforskrifta. Etter forslaget skal det kunne gjøres unntak fra innsyn i søknader og protokoller i saker om prekvalifisering og tildeling av prosjektområder for vindkraft til havs.»

Vennligst motta Motvind Norges innspill til høringen:

1. **Påstanden om at det er for «arbeidskrevende» å gi offentligheten innsyn**

OED sitt argument for å forandre offentligforskriften og havenergiforskriften er at det er «urimelig arbeidskrevende» for departementet å skille ut den informasjonen som skal være offentlig tilgjengelig: «Departementet antar likevel at taushetsbelagte opplysninger trolig vil utgjøre den vesentligste delen av dokumentene, eller at det vil være urimelig arbeidskrevende for departementet å skille ut den taushetsbelagte informasjonen».

I dokumentet «Forslag til [differansekontrakt](https://www.regjeringen.no/no/aktuelt/differansekontrakt-for-havvind-pa-sorlige-nordsjo-ii/id2994457/)» sendt ut fra OED 20. september 2023 står det:

## «40.1 Offentlighet

Avtalen og informasjon som utveksles mellom Partene i henhold til Avtalen skal være offentlig med mindre unntak fra offentlighet har hjemmel i offentleglova (LOV-2006-05-19-16).

Informasjon som gis til Staten og som etter Støttemottakers vurdering er Forretningshemmeligheter, skal identifiseres særskilt ved oversendelse.»

I «Forslag til differansekontrakt» har OED allerede pålagt støttemottaker å merke det som kan være forretningshemmeligheter. OED har også laget en mal for «[begrunnelse for sladding av prekvalifiseringssøknad](https://www.regjeringen.no/no/tema/energi/landingssider/havvind/sorlige-nordsjo-ii/id2967231/)» som støttemottaker må fylle ut. Imidlertid er det OED sitt selvstendige ansvar å sjekke dette opp mot kravene i forvaltningslova og offentleglova etc. slik at det som er offentlig informasjon blir tilgjengelig for allmenheten. Det er derfor helt uforståelig og ulogisk at dette vil være så krevende for OED at norsk lov og regelverk må forandres. Påstanden om at oppgaven er for «arbeidskrevende» fremstår som vikarierende argumentasjon.

1. **Omfangsrike og komplekse dokumenter**

I høringsnotatet står det:

«Søknadene om prekvalifisering og tildeling av prosjektområder for vindkraft til havs vil være omfangsrike og komplekse, og vil inneholde en stor mengde taushetsbelagte opplysninger.»

I «[Beskrivelse av prekvalifiseringskriterier for første fase av Sørlige Nordsjø II](https://www.regjeringen.no/contentassets/bd4d260de2c242beb661494550b8d7a3/vedlegg-4-beskrivelse-av-prekvalifiseringskriterier-for-forste-fase-av-sorlige-nordsjo-ii.pdf)» har OED lagt sterke begrensinger på hvor omfattende dokumentene fra søker kan være. Blant annet er det angitt hvor mange sider søkeren kan skrive maksimalt under hvert tema. Sammenlagt blir det om lag 85 sider fra hver tilbyder. Det bør være overkommelig for OED å sjekke disse sidene opp mot offentleglova.

1. **Omfanget av hemmeligholdelsen**

Som nevnt i punkt 2 har OED listet opp hvilke temaer som skal inngå i søknaden:

* Finansiell styrke
* Finansieringsplan for prosjektet
* Prosjektansvarliges integritet
* Kompetanse hos nøkkelpersonell
* Relevant erfaring
* Helse, miljø og sikkerhet
* Prosjektkonsept
* Prosjektplan
* Klimafotavtrykk
* Sameksistens
* Avfall, resirkulering og gjenbruk
* Natur og miljø
* Positive lokale ringvirkninger

Noe av dette, som årsrapporter og lignende fra selskapene er per i dag offentlig tilgjengelig informasjon. Om OED sitt forslag til regelendringer vedtas, vil imidlertid informasjonen bli unntatt offentligheten som del av søkers dokumenter.

Motvind Norge ser det som fullstendig uakseptabelt at temaer som HMS, klimafottrykk, sameksistens, avfall, resirkulering og gjenbruk, natur og miljø, positive lokale ringvirkninger, prosjektansvarliges integritet og erfaringer blir hemmeligholdt, med den følge at offentligheten ikke får innsyn.

1. **«Høring – Veileder for arealtildeling, konsesjonsprosess og søknader for vindkraft til havs»**

OED sendte i juni 2021 dette [dokumentet](https://www.regjeringen.no/no/dokumenter/horing-veileder-for-arealtildeling-konsesjonsprosess-og-soknader-for-vindkraft-til-havs-og-forslag-til-endringer-i-havenergilova-og-havenergilovforskrifta/id2860575/?showSvar=true&term=&isFilterOpen=true&page=2) ut på høring med svarfrist 20.08.2021.

Her kom det inn om lag 150 høringsinnspill. Av dette trekker OED ut ett enkelt forslag som begrunnelse for å forandre havenergilovforskrifta. Ref. [høringsnotatet](https://www.regjeringen.no/contentassets/f36d2385e11a4019b77b82dbcf7d71b2/horingsnotat-unntak-fra-innsyn-i-havvindsoknader.pdf) punkt 3.3.

Mer enn to år etter at OED mottok høringsinnspillene, er veilederen fremdeles ikke oppdatert eller sendt ut på høring. Det er uforsvarlig å trekke ut ett enkelt utsagn fra 150 høringsinnspill.

1. **Den offentlige støtteordningen til havvind**

OED planlegger å bruke opptil 23 milliarder i form av offentlige midler som skal overføres til private investorer bare for havvindprosjektet Sørlige Nordsjø 2. I tillegg kommer indeksregulering fram til anlegget er satt i drift. Dette kan ta 8-10 år. Med en 4 % gjennomsnittlig prisstigning per år, vil det totale støttebeløpet kommet opp i cirka 30 milliarder kroner.

Sørlige Nordsjø 2 utgjør om lag 5 % av den planlagte havvindutbyggingen i Norge. Totalt vil derfor den totale offentlige overføringen til private investorer kunne komme opp i mange hundre milliarder. Bruk av offentlige midler i denne størrelsesordenen, vil kreve full åpenhet. Pengene vil måtte bevilges over statsbudsjettet. Man kan enkelt forestille seg at de enorme kostnadene som havvindsatsningen innebærer, vil gå på bekostning av offentlige tjenester som barnehager, skoler, sykehus og eldreomsorg.

1. **Oppsummering**

Både for miljøorganisasjoner og for interesseorganisasjoner er det nødvendig å ha innsyn i søknader om havvindutbygging, gjennom hele prosessen. Opplysninger om plassering og utforming, samt beskrivelser av miljøtiltak, må derfor være tilgjengelige for offentligheten. Uten disse opplysningene vil aktører i bransjen få mye friere spillerom, noe som kan gå på bekostning av andre næringsinteresser og på bekostning av miljøet. Havvindbransjen er sikkert tjent med en slik utvikling, men det er ikke det norske demokratiet.

Motvind Norge advarer på det sterkeste mot at det gjøres innskrenkninger i dagens innsynrett, og vi går derfor imot Olje- og energidepartementets forslag om endringer i forskrift til offentlighetsloven og forskrift til havenergiloven.

John Fiskvik, styreleder i Motvind Norge

Bjarne Jensen, leder av Motvind Norges havvindutvalg

**Kontakt**

Telefon: 911 53 026/ E-post: bjarne@motvind.org